PMIndiaData/PMIndiaSum huggingface dataset:
भारत -अमेरिका भागीदारी पूर्वीपेक्षाही अधिक बळकट  असल्याचे पंतप्रधानांचे प्रतिपादन

भारत -अमेरिका भागीदारी पूर्वीपेक्षाही अधिक बळकट असल्याचे प्रतिपादन पंतप्रधान नरेंद्र मोदी यांनी केले आहे. कोविड-19 विरुद्धच्या लढाईत अमेरिकेला हायड्रोक्सीक्लोरोक्वीनचा पुरवठा करण्याचा निर्णय घेतल्याबद्दल अमेरिकेचे राष्ट्राध्यक्ष डोनाल्ड ट्रम्प यांनी भारताप्रती कृतज्ञता व्यक्त केली आहे. त्यांच्या ट्विटर संदेशाला उत्तर देतांना पंतप्रधान म्हणाले की, ”हा काळ असा आहे ज्याने मित्रांमधले बंध अधिक दृढ केले आहेत. भारत अमेरिका भागीदारी पूर्वीपेक्षाही अधिक बळकट आहे. मानवजातीसाठी भारत शक्य असेल ते सर्व काही करेल.”
ओबीसी विद्यार्थ्यांच्या आरक्षण अंमलबजावणीसाठी एनआयएफटी कॅम्पस अद्ययावत करण्यात येणार-निधी खर्चाच्या कालमर्यादेतही वाढ

पंतप्रधान नरेंद्र मोदी यांच्या अध्यक्षतेखालील झालेल्या केंद्रीय मंत्रिमंडळाच्या बैठकीत ओबीसी विद्यार्थ्यांच्या आरक्षण अंमलबजावणीसाठी एनआयएफटी कॅम्पस अद्ययावत करण्याचा आणि निधी खर्च करण्याच्या कालमर्यादेतही वाढ करण्याबाबत निर्णय घेण्यात आला. कालमर्यादेत वाढ केल्यामुळे उपलब्ध असलेला 90.13 कोटी रुपयांचा निधी 31.03.2015 ऐवजी मार्च 2017 पर्यंत वापरता येईल. यामुळे एनआयएफटीमध्ये ओबीसी विद्यार्थ्यांच्या आरक्षणाची अंमलबजावणी करण्यासाठी परिसर अद्ययावत करता येईल व कॅम्पस अधिक प्रभावीपणे आणि कार्यक्षमतेने वापरता येईल. पार्श्वभूमी :- केंद्रीय वस्त्रोद्योग मंत्रालयाने 1986 मध्ये एनआयएफटीची 1860 च्या सोसायटीज रजिस्ट्रेशन कायद्यांतर्गत स्वायत्त संस्था म्हणून स्थापना केली. फॅशन जगतातील आधुनिक तंत्रज्ञानाविषयी दर्जात्मक शिक्षण देणे हा यामागचा उद्देश आहे. देशभरात 15 ठिकाणी एनआयएफटीकडून पूर्णवेळ पदवी कार्यक्रम चालवले जातात. एनआयएफटी कॅम्पस अद्ययावत करणे आणि ओबीसी विद्यार्थ्यांच्या आरक्षणाची अंमलबजावणी करणे यासंदर्भात अतिरिक्त पायाभूत सुविधा निर्माण करण्यास या योजनेमुळे मदत होणार आहे. अतिरिक्त वर्गखोल्यांची बांधणी करणे, प्रयोगशाळा, विद्यार्थ्यांसाठी वस्तीगृहांची उभारणी, यंत्रसामुग्री व इतर उपकरणांची खरेदी करता येईल.
आसाम मधे कामरूप इथे नवे एम्स उभारायला केंद्रीय मंत्रिमंडळाची मंजूरी

आसाम मधे कामरूप इथे नवे एम्स अर्थात अखिल भारतीय आयुर्विज्ञान संस्था उभारायला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजूरी देण्यात आली. प्रधानमंत्री स्वास्थ्य सुरक्षा योजनेअंतर्गत हे एम्स उभारण्यात येणार असून, त्यासाठी 1123 कोटी रुपये खर्च येणार आहे. 48 महिन्यात हे एम्स पूर्ण करण्यात येईल. नवी दिल्लीतल्या एम्सच्या धर्तीवर उभारण्यात येणाऱ्या या एम्समध्ये 750 खाटा, 16 ऑपरेशन थेटर असतील. त्याचबरोबर ट्रामा केंद्र, वैद्यकीय महाविद्यालय, परिचारिका महाविद्यालय आणि याच्याशी संलग्न इतर सेवा असतील.
पुथन्दू निमित्त पंतप्रधानांकडून शुभेच्छा

पंतप्रधान नरेंद्र मोदी यांनी पुथन्दू निमित्त तामिळनाडू आणि जगभरातील तमिळ बंधू भगिनींना शुभेच्छा दिल्या आहेत. एका ट्विटमध्ये मोदी म्हणालेः “तामिळ संस्कृतीचे मोठेपण कायम उजळत राहो. या आनंददायक आणि पवित्र दिनी नवीन वर्ष प्रत्येकाच्या जीवनात आरोग्य, आनंद आणि समृद्धी घेऊन येवो अशी मी प्रार्थना करतो. ”
पंतप्रधान नरेंद्र मोदी यांनी न्यूयॉर्कमध्ये भूतान, श्रीलंका, स्वीडन आणि सायप्रसच्या नेत्यांची भेट घेतली

पंतप्रधान नरेंद्र मोदी यांनी 25 सप्टेंबरला न्यूयॉर्कमध्ये भूतानचे पंतप्रधान शेरिंग तोब्गे यांची भेट घेतली. 2015 नंतरच्या विकासाच्या मसुद्यासंदर्भात संयुक्त राष्ट्रसंघाच्या शिखर परिषदेत बोलतांना पंतप्रधानांनी दूरदृष्टी दर्शवणारे वक्तव्य केल्याबद्दल तोब्गे यांनी पंतप्रधानांचं अभिनंदन केलं. भूतानमधल्या जलविद्युत प्रकल्पाच्या प्रगतीची पंतप्रधानांनी प्रशंसा केली. संयुक्त राष्ट्रसंघाच्या सुरक्षा परिषदेत भारताला स्थायी प्रतिनिधीत्व मिळावं यासाठी भूतानचा पाठिंबा असल्याच्या भूमिकेचा तोब्गे यांनी पुनरुच्चार केला. श्रीलंकेचे राष्ट्राध्यक्ष मैत्रीपाला सिरीसेना यांचीही पंतप्रधानांनी भेट घेतली. श्रीलंकेत यावर्षी घेण्यात आलेल्या दोन निवडणुकांबद्दल श्रीलंकेच्या राष्ट्राध्यक्षांची त्यांनी प्रशंसा केली. श्रीलंकेत लोकशाही किती खोलवर रुजली आहे याचंच हे द्योतक असल्‍याचं पंतप्रधान म्हणाले. श्रीलंकेतल्या विविध प्रकल्पांमधल्या भारताच्या गुंतवणुकीच्या मुद्यावरही यावेळी चर्चा झाली. पंतप्रधान नरेंद्र मोदी यांनी स्वीडनचे पंतप्रधान स्टीफन लोफवेन यांची भेट घेतली. राष्ट्रपती प्रणव मुखर्जी यांच्या नुकत्याच झालेल्या स्वीडनच्या फलदायी दौऱ्याबद्दल यावेळी समाधान व्यक्त करण्यात आलं. मेक इन इंडियासह विविध अभियानात स्वीडननं सहभागी व्हावं असं आवाहन भारतानं केलं. सायप्रसचे राष्ट्राध्यक्ष निकोस ॲनस्टेसिएडेस यांच्याशीही पंतप्रधान नरेंद्र मोदी यांनी चर्चा केली. सायप्रसबरोबरच्या भारताच्या दीर्घकालीन संबंधांचा उल्लेख करत दोन्ही देश भौगोलिकदृष्ट्या एकमेकांपासून दूर असले तरी भावनिकदृष्ट्या जवळ असल्याचं पंतप्रधान म्हणाले. भारत हा सायप्रसचा एक मोठा मित्र असल्याचं सायप्रसच्या राष्ट्राध्यक्षांनी यावेळी सांगितलं.
कोविड-19 मधून लवकर बरे होण्यासाठी पंतप्रधानांनी जो बायडन यांना दिल्या शुभेच्छा

नवी दिल्‍ली, 21 जुलै 2022 पंतप्रधान नरेंद्र मोदी यांनी अमेरिकेचे राष्ट्राध्यक्ष जो बायडन यांना कोविड-19 मधून लवकर बरे होण्यासाठी शुभेच्छा दिल्या आहेत. “कोविड-19 मधून लवकर बरे होण्यासाठी @POTUS @JoeBiden यांना माझ्या शुभेच्छा आणि त्यांच्या उत्तम आरोग्यासाठी प्रार्थना” असे ट्विट पंतप्रधानांनी केले आहे.
यावर्षीचा अर्थशास्त्रातला नोबेल पुरस्कार मिळाल्याबद्दल अभिजित बॅनर्जी यांचे पंतप्रधानांकडून अभिनंदन

अर्ल्फेड नोबेल यांच्या स्मृतीप्रित्यर्थ दिला जाणारा 2019 चा सेव्हरीग्ज्‌ रिक्सबँक हा अर्थशास्त्रासाठीचा पुरस्कार अभिजीत बॅनर्जी यांना मिळाल्याबद्दल पंतप्रधान नरेंद्र मोदी यांनी त्यांचे अभिनंदन केले आहे. दारिद्रय निर्मूलन क्षेत्रात अभिजीत बॅनर्जी यांनी भरीव योगदान दिले आहे. एस्थर डफ्लो आणि मायकेल क्रेमर यांनाही प्रतिष्ठेचा नोबेल पुरस्कार मिळाल्याबद्दल त्यांचेही अभिनंदन करत असल्याचे पंतप्रधानांनी म्हटले आहे.
कॅनडातील ओंटारिओ आणि प्रिन्स एडवर्ड द्विप प्रांतांच्या पंतप्रधानांनी घेतली पंतप्रधान नरेंद्र मोदी यांची भेट

कॅनडातील ओंटारिओच्या पंतप्रधान कॅथलिन वाईन यांच्या नेतृत्वाखालील शिष्टमंडळ तसेच कॅनडातील प्रिन्स एडवर्ड द्विप प्रांताचे पंतप्रधान एच. वेड मॅकलोक्लान यांचं पंतप्रधान नरेंद्र मोदी यांनी 3 फेब्रुवारी 2016 रोजी स्वागत केलं. भारत सरकारद्वारे उत्पादन, कौशल्य, पायाभूत सुविधा विकास, नवीकरणीय ऊर्जा, शहरी पुनर्निर्माण, कचरा व्यवस्थापन, शिक्षण, तसेच कृषी क्षेत्रात उचलेल्या पावलांबद्दल ओंटारिओ आणि प्रिन्स एडवर्ड द्विप प्रांतांच्या पंतप्रधानांनी कौतुक केले. गेल्या एक वर्षात कॅनडातील विविध निवृत्ती वेतन निधींसह व्यापारी आणि गुंतवणूकदार यांच्यात भारताप्रती स्वारस्य आणि विश्वास यात वाढ झाली असल्याचं या दोन्ही पंतप्रधानांनी सांगितलं. 4 आणि 5 फेब्रुवारी 2016 रोजी नवी दिल्लीत होत असलेल्या भारत गुंतवणूक संमेलनातील कॅनडाच्या मोठ्या सहभागामुळे हे तथ्य अधोरेखित होत आहे. कॅनडासोबतच्या आपल्या संबंधांना भारत सर्वोच्च प्राधान्य देत असल्याचं पंतप्रधान नरेंद्र मोदी यांनी सांगितलं. 42 वर्षानंतर एप्रिल 2015 मध्ये भारतीय पंतप्रधानांच्या पहिल्या द्विपक्षीय कॅनडा भेटीनंतर दोन्ही देशातील विभिन्न क्षेत्रातील द्विपक्षीय संबंधातील ताळमेळ आणि समानता वाढीला लागली आहे. पंतप्रधानांनी कॅनडाचे पंतप्रधान जस्टीन ट्रुडु यांना शुभेच्छा दिल्या आणि या वर्षीच्या अखेरीस होणाऱ्या त्यांच्या भारत भेटीमुळे दोन्ही देशातील धोरणात्मक भागीदारी अधिक दृढ होईल, असा विश्वासही व्यक्त केला.
एआयआयबीच्या तिसऱ्या वार्षिक बैठकीचे उद्या पंतप्रधानांच्या हस्ते मुंबईत उद्‌घाटन , पंतप्रधान उद्योजकांबरोबर साधणार संवाद

पंतप्रधान नरेंद्र मोदी उद्या मुंबईला भेट देणार आहेत. आशियाई पायाभूत सुविधा गुंतवणूक बँकेच्या(एआयआयबी) तिसऱ्या वार्षिक बैठकीचे उद्‌घाटन पंतप्रधान करणार आहेत. आशियातील सामाजिक आणि आर्थिक स्थिती सुधारण्याच्या उद्देशाने या बहुविध विकास बँकेची स्थापना करण्यात आली आहे. तिसऱ्या वार्षिक बैठकीची संकल्पना “ पायाभूत सुविधांसाठी वित्त पुरवठ्याला चालना: नाविन्य आणि सहकार्य” अशी आहे. विविध देशांचे तसेच विविध संस्थांचे प्रतिनिधी या बैठकीला उपस्थित असून पायाभूत क्षेत्रातील गुंतणुकीच्या माध्यमातून शाश्वत भवितव्य निर्माण करण्याबाबतच्या संकल्पनांचे आणि अनुभवांचे आदान-प्रदान यावेळी होईल. या वर्षी आशियाई पायाभूत सुविधा मंचाची स्थापनाही होणार आहे. यामुळे पायाभूत क्षेत्रातील दिग्गजांना एकत्रित मंच उपलब्ध होईल आणि प्रकल्प आधारित विस्तृत सादरीकरण ते करतील. महत्वाच्या पायाभूत सुविधांसाठी वित्त पुरवठ्याचे आव्हान पूर्ण करण्यासाठी नाविन्यपूर्ण मार्ग शोधण्यावरही यावेळी भर दिला जाईल. त्यानंतर आर्थिक विकास, पायाभूत विकास,नाविन्यता आणि रोजगार निर्मिती, धोरणात्मक प्रयत्न अशा विविध मुद्यांवर पंतप्रधान उद्योजकांशी आणि उद्योग क्षेत्रातील महत्वांच्या व्यक्तींशी चर्चा करतील.
2019 च्या सार्वत्रिक निवडणुकीत मतदार पावतीची सुविधा असलेल्या इविएम ची खरेदी करण्यास केंद्रीय मंत्रिमंडळाची मंजुरी

2019 मध्ये होणाऱ्या सार्वत्रिक निवडणुकीत मतदाराना मतदार पावती देण्याची सुविधा असलेली इलेक्ट्रॉनिक मतदान यंत्रे खरेदी करण्याच्या प्रस्तावाला पंतप्रधान नरेंद्र मोदी यांच्या अध्यक्षतेखालील मंत्रिमंडळाच्या बैठकीत मंजुरी देण्यात आली . • या अंतर्गत , 16,15,000 इविएम यंत्रे खरेदी केली जाणार असून एका यंत्राची अंदाजे किंमत 19,650 रुपये असेल. या खरेदीसाठी एकूण 3173.47 कोटी रुपये निधी अपेक्षित आहे. 2017-18 आणि 18-19 या वर्षात, बंगलोरच्या भारत इलेक्ट्रॉनिक्स हैदराबादच्या इलेक्ट्रॉनिक्स कॉर्पोरेशन ऑफ इंडिया या कंपन्याकडून ही खरेदी केली जाणार आहे. • दर विषयक वाटाघाटी करणाऱ्या समितीला दोन्ही संबंधित कंपन्यांशी चर्चा करून एक यंत्राची अंतिम किंमत निश्चित करण्याचे आदेश देण्यात आले आहेत. • एवीएम आणि मतदार पावती युक्त एवीएम ची २०१७-१८ मध्ये होणारी खरेदी आणि इतर कामांसाठी १६०० कोटी रुपयांच्या अतिरिक्त निधीलाही मंजुरी देण्यात आली आहे. • दोन्ही उत्पादन कंपन्यांना निवडणूक आयोगातर्फे या यंत्राच्या खरेदीसाठी वेळेत ऑर्डर दिली जाईल, ज्याद्वारे सप्टेंबर २०१८ पर्यंत वीवीपीएटी यंत्रे उपलब्ध होऊ शकतील. या निर्णयामुळे केंद्रीय निवडणूक आयोगाला २०१९ मध्ये होणाऱ्या सार्वत्रिक निवडणुकीत वीवीपीएटी म्हणजेच मतदान पावती देण्याची सुविधा असलेली यंत्रे वापरता येतील. आपण ज्यांना मतदान केले त्यानाच ते गेले आहे की नाही हे मतदाराला यातून तपासता येओल . तसेच मतदान प्रक्रियेत अधिक पारदर्शकता येईल आणि मतदारांच्या सर्व शंकाकुशंकांचे निरसन होऊ शकेल. सर्वोच्च न्यायालयाने ८ ऑक्टोबर २०१३ ला दिलेल्या आदेशाचे पालन करणारा हा निर्णय आहे.
ब्रिक्स शिखर परिषदेच्या पार्श्वभूमीवर पंतप्रधान नरेंद्र मोदी आणि ब्राझीलचे राष्ट्राध्यक्ष जेयर मेसियस बोल्सोनोरो यांच्यात चर्चा

11 व्या ब्रिक्स शिखर परिषदेच्या पार्श्वभूमीवर पंतप्रधान नरेंद्र मोदी यांनी 13 नोव्हेंबरला ब्राझीलचे राष्ट्राध्यक्ष जेयर मेसियस बोल्सोनोरो यांची भेट घेतली. 2020 च्या प्रजासत्ताक दिनी प्रमुख पाहुणे म्हणून येण्याकरता पंतप्रधानांनी ब्राझीलच्या राष्ट्राध्यक्षांना आमंत्रित केले. ब्राझीलच्या राष्ट्राध्यक्षांनी या निमंत्रणाचा सहर्ष स्वीकार केला. धोरणात्मक भागीदारी वृद्धींगत करण्यासाठी दोन्ही नेत्यांनी यावेळी मान्यता दर्शवली. व्यापारविषयक मुद्यांवर चर्चा करण्यासाठी आपण उत्सूक असल्याचे पंतप्रधानांनी यावेळी सांगितले. कृषी अवजारे, पशुपालन, जैव इंधन यासह ब्राझीलकडून संभाव्य गुंतवणुकीच्या इतर क्षेत्रांचा पंतप्रधानांनी उल्लेख केला. ब्राझीलच्या राष्ट्राध्यक्षांनी यासंदर्भात तयारी दर्शवत आपल्या भारत भेटीदरम्यान आपल्यासमवेत मोठे व्यापारी प्रतिनिधीमंडळही राहील असे सांगितले. अंतराळ आणि संरक्षण क्षेत्रासह इतर क्षेत्रातल्या सहकार्याबाबतही उभय नेत्यांनी चर्चा केली. भारतीय नागरिकांना व्हिसा मुक्त पर्यटनासाठी परवानगी देण्याच्या ब्राझीलच्या राष्ट्राध्यक्षांच्या निर्णयाचे पंतप्रधानांनी स्वागत केले.
400 दशलक्ष डॉलर्सचा अतिरिक्त विनिमय समाविष्ट करण्यासाठी’ सार्क सदस्य देशांच्या चलन विनिमय व्यवस्थेच्या रुपरेषेत’ सुधारणा करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज केंद्रीय मंत्रिमंडळाने ‘सार्क सदस्य देशांच्या चलन विनिमय व्यवस्थेच्या रुपरेषेत’ सुधारणा करायला मंजुरी दिली आहे. सार्क सदस्य देशांच्या विनंतीनुसार सार्क देशांची परिस्थिती आणि भारताच्या देशांतर्गत गरजा विचारात घेऊन दोन अब्ज डॉलर्सची सुविधा असलेल्या विनिमय व्यवस्थेत 400 दशलक्ष अतिरिक्त डॉलर्सचा विनिमय समाविष्ट करण्यासाठी तसेच विनिमय अवधी, रोल ओव्हर सारख्या परिचालन पद्धतींमध्ये लवचिकता आणण्याच्या उद्देशाने ही मंजुरी देण्यात आली आहे. ठळक वैशिष्ट्ये: जागतिक अर्थव्यवस्थेतील वाढती आर्थिक जोखीम आणि अस्थिरता यामुळे सार्क सदस्‍य देशांच्या अल्पकालीन विनिमय गरजा मंजुरीपेक्षा अधिक असू शकतील. मान्यताप्राप्त सार्क रुपरेषेअंतर्गत ‘अतिरिक्‍त विनिमय’ सामावून घेण्यामुळे यामध्ये आवश्यक लवचिकपणा येईल. तसेच भारत सार्क विनिमय रुपरेषेअंतर्गत निर्धारित सध्याच्या मर्यादेपेक्षा अधिक निधीचा विनिमय प्राप्‍त करण्याबाबत सार्क सदस्‍य देशांच्या सध्याच्या मागणीला त्वरित प्रतिसाद देऊ शकेल. पार्श्वभूमी : सार्क सदस्‍य देशांसाठी चलन विनिमय कराराशी संबंधित रुपरेषेला विदेशी चलनाच्या अल्पकालीन गरजा पूर्ण करण्यासाठी आर्थिक सहाय्य पुरवण्यासाठी किंवा यावर तोडगा निधेपर्यंत निधीचा समतोल राखण्याच्या हेतूने01 मार्च, 2012 रोजी या चलन विनिमय रुपरेषेला मंजुरी दिली होती. या सुविधेअंतर्गत भारतीय रिजर्व बँक प्रत्‍येक सार्क सदस्‍य देशाला त्यांच्या दोन महिन्याच्या आयात गरजेच्या आधारे आणि दोन अब्ज डॉलर्सपर्यंत विविध चलनात विनिमय सुविधा पुरवते.
वाराणसी येथे इंडिया कार्पेट एक्सपोला पंतप्रधानांचे व्हिडिओ कॉन्फरन्सद्वारे  संबोधन

पंतप्रधान नरेंद्र मोदी यांनी आज वाराणसी येथे इंडिया कार्पेट एक्सपोला व्हिडिओ कॉन्फरन्सद्वारे संबोधित केले. भारतातील आणि परदेशातील अतिथींचे स्वागत करताना पंतप्रधानांनी सांगितले की, वाराणसीतील दीनदयाल हस्तकला संकुलात आज प्रथमच इंडिया कार्पेट एक्सपो आयोजित केला जात आहे. त्यांनी वाराणसी, भदोही आणि मिर्जापुर ही कार्पेट उद्योगाची महत्वाची केंद्रे असल्याचे आणि या केंद्रांना हस्तकला, लघु आणि मध्यम उद्योगांसाठी प्रोत्साहन देण्यासाठी प्रयत्न केले जात असल्याचे सांगितले. पंतप्रधानांनी सांगितले की, भारतात हस्तशिल्पांची दीर्घ परंपरा असून, वाराणसीने या संदर्भात महत्त्वाची भूमिका बजावली आहे. या संदर्भात त्यांनी महान संत कवी, कबीर यांचाही उल्लेख केला, जे वाराणसी भागातील आहेत. स्वातंत्र्य चळवळीत आणि आत्मनिर्भरतेसाठी हस्त कला हे प्रेरणास्थान असायचे, असे पंतप्रधानांनी सांगितले. या संदर्भात त्यांनी महात्मा गांधी, सत्याग्रह आणि चरखा यांचा उल्लेख केला. पंतप्रधान म्हणाले की, भारत आज कार्पेट्चा सर्वात मोठा उत्पादक देश असून, जागतिक बाजारपेठेतील 35 टक्के हिस्सा या क्षेत्राचा आहे. त्यांनी या क्षेत्रातील प्रभावशाली निर्यात कामगिरीबद्दल सांगितले. उदयोन्मुख मध्यमवर्गीय आणि कार्पेट उद्योगाला पुरविलेले समर्थन ही या क्षेत्रातील वाढीचे दोन महत्त्वपूर्ण घटक आहेत. कार्पेट निर्मात्यांच्या कौशल्यांचे त्यांनी कौतुक केले, ज्यामुळे “मेड इन इंडिया कार्पेट” एक मोठा ब्रँड बनला आहे. कार्पेट निर्यातदारांना पुरविलेल्या लॉजिस्टिक सपोर्टबद्दल आणि गुणवत्ता सुनिश्चित करण्यासाठी जागतिक दर्जाच्या प्रयोग शाळांची निर्मिती त्यांनी केली. त्यांनी या क्षेत्रातील उपलब्ध असलेल्या आधुनिक माग आणि क्रेडिट सुविधांसह इतर सुलभतेच्या उपायांचा देखील उल्लेख केला. पंतप्रधानांनी असे आश्वासित केले की, केंद्र सरकार, कार्पेट निर्मात्यांचे कौशल्य आणि मेहनत जी देशाला सामर्थ्यवान बनविण्यास साहाय्यभूत आहे त्यांना सदैव पाठिंबा देण्यासाठी वचनबद्ध आहे.
पुरुषांच्या फ्रीस्टाईल कुस्तीमध्ये 74 किलो वजनी गटात सुवर्णपदक पटकावल्याबद्दल नवीन कुमार याचे पंतप्रधानांनी केले अभिनंदन

बर्मिंगहॅम येथे राष्ट्रकुल क्रीडा स्पर्धा 2022 मध्ये पुरुषांच्या कुस्तीमध्ये फ्रीस्टाईल प्रकारात 74 किलो वजनी गटाचे सुवर्णपदक पटकावल्याबद्दल नवीन कुमार याचे पंतप्रधान नरेंद्र मोदी यांनी अभिनंदन केले आहे. एका ट्वीटमध्ये पंतप्रधान म्हणाले; "आणखी गौरवाबद्दल आपल्या कुस्तीपटूंचे आभार. सुवर्णपदक जिंकल्याबद्दल नवीनकुमार याचे अभिनंदन. त्याच्या अंगी असलेला उल्लेखनीय आत्मविश्वास आणि अतिशय उत्तम तंत्र यांचे पुरेपूर दर्शन घडले. त्याच्या भावी वाटचालीसाठी सर्वोत्तम शुभेच्छा. #Cheer4India"
प्रशासकीय पद्धतीने वितरीत करण्यात येणाऱ्या स्पेक्ट्रमच्या उदारीकरणासाठी  धोरणात बदल

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत ज्याठिकाणी बाजारनिर्धारीत मूल्य उपलब्ध नाही, अशा ठिकाणी प्रशासकीय पध्दतीने करण्यात येणाऱ्या स्पेक्ट्रमच्या उदारीकरणासाठी धोरणात बदल करण्याला आज मान्यता देण्यात आली. यामुळे नवीन तंत्रज्ञान, शेअरिंग आणि स्पेक्ट्रमच्या व्यापाराद्वारे त्याचा पुरेपूर वापर करता येईल. ज्याठिकाणी लिलावासाठीची किंमत उपलब्ध नाही त्याठिकाणी प्रशासकीय दृष्टीने निर्धारित स्पेक्ट्रममध्ये उदारीकरणासाठी नुकतीच सुचवण्यात आलेली राखीव किंमत ही तात्पुरती किंमत मानली जाईल. तसेच लिलाव प्रक्रिया संपल्यानंतर लिलावासाठीची निर्धारीत किंमत उपलब्ध झाल्यानंतर उदारीकरणाच्या तारखेपासून लिलावाद्वारे निर्धारित होणाऱ्या किंमतीबरोबर ती जुळवून घेतली जाईल. ट्रायच्या शिफारशीनूसार हा निर्णय घेण्यात आला आहे. या प्रक्रियेमुळे सुमारे 1300 कोटींचा महसूल प्राप्त होण्याची शक्यता आहे.
वन ओशन समिट या महासागर विषयक शिखर परिषदेत पंतप्रधान नरेंद्र मोदी यांचे संबोधन

नवी दिल्ली, 11 फेब्रुवारी 2022 अध्यक्ष मॅक्रॉन, महामहीम, नमस्कार! महासागरांसाठीच्या या महत्त्वाच्या जागतिक उपक्रमाबद्दल मी अध्यक्ष मॅक्रॉन यांचे अभिनंदन करतो. भारताला सागरी संस्कृतीची परंपरा आहे. आमचे प्राचीन धर्मग्रंथ आणि साहित्य सागरी जीवनासह महासागरातील संपत्तीविषयी माहिती देतात. आज आपली सुरक्षा आणि समृद्धी महासागरांशी निगडित आहे. भारताच्या ”हिंद -प्रशांत महासागर उपक्रमांमध्ये ”मध्‍ये प्रमुख आधारस्तंभ म्हणून सागरी संसाधने आहेत. भारत “राष्ट्रीय अधिकारक्षेत्राच्या पलीकडे जैव-विविधतेवर उच्च महत्वाकांक्षा आघाडी” या फ्रेंच उपक्रमाला पाठिंबा देतो. आम्हाला या वर्षी कायद्याने बंधनकारक आंतरराष्ट्रीय कराराची आशा आहे. एकाच वापराच्या प्लास्टिकचे उच्चाटन करण्यासाठी भारत वचनबद्ध आहे. भारताने अलीकडेच किनारी भागातील प्लास्टिक आणि इतर कचरा स्वच्छ करण्यासाठी देशव्यापी जनजागृती मोहीम हाती घेतली आहे. तीन लाख तरुणांनी जवळपास 13 टन प्लास्टिक कचरा गोळा केला. मी आमच्या नौदलाला या वर्षी समुद्रातील प्लास्टिक कचरा साफ करण्यासाठी 100 शिप-डे योगदान देण्याचे निर्देश दिले आहेत. एकाच वापराच्या प्लॅस्टिकवर जागतिक उपक्रम सुरू करण्यात फ्रान्ससोबत सहभागी व्हायला भारत उत्सुक असेल. धन्यवाद, अध्यक्ष मॅक्रॉन.
केवडिया येथे तंत्रज्ञान प्रदर्शन स्थळाचे पंतप्रधानांनी केले उद्‌घाटन

पंतप्रधान नरेंद्र मोदी यांनी आज गुजरातमधल्या केवडिया येथे तंत्रज्ञान प्रदर्शन स्थळाचे उद्‌घाटन केले. प्राणघातक शस्त्रांसह इतर शस्त्रांबरोबरच आधुनिक तंत्रज्ञानाचे दर्शन घडवणारे पोलीस आणि अर्धसैनिक दलांचे विविध स्टॉल्स येथे आहेत. हवाई सुरक्षा, सुरक्षा दलाचे आधुनिकीकरण, डिजिटल उपक्रम यासारख्या संकल्पनांवर आधुनिक तंत्रज्ञानाचा अविष्कार सीआयएसएफ, सीआरपीएफ, बीएसएफ, एनएसजी आणि विविध राज्यांच्या पोलीस दलांनी घडवला. विमानतळावर जलद आणि प्रभावीपणे चेहरा ओळखणाऱ्या प्रणालीची आधुनिक तंत्रज्ञानाशी सांगड घालण्याची संकल्पना सीआयएसएफने सादर केली तर एनएसजीने सुरक्षा संच, आधुनिक हत्यारं आणि रिमोट कंट्रोलद्वारे चालणारी वाहनं आणि उपकरणं सादर केली. गृह मंत्रालयाने 112 हा सर्व आपात्कालीन परिस्थितीतल्या सेवेसाठीचा क्रमांक प्रामुख्याने दर्शवला. सीआरपीएफने आपल्या जवानांना मिळालेली शौर्य पदकं आणि सन्मान तसेच 1939 पासूनच्या पराक्रमाची गाथा, युद्ध यांची समग्र गाथा सादर केली. गुजरात पोलिसांच्या प्रदर्शनालाही पंतप्रधानांनी भेट दिली. यामध्ये विश्वास प्रकल्प आणि आधुनिक तंत्रज्ञानाचा आविष्कार दर्शवण्यात आला. दिल्ली पोलिसांनी डिजिटल उपक्रम ठळकपणे मांडले तर जम्मू काश्मीर पोलिसांनी सुरक्षिततेची खातरजमा करण्यासाठी उपयोगात येणारी सुरक्षा वाहने प्रदर्शनात ठेवली.
पंतप्रधानांनी बहारिनचे महामहिम युवराज आणि पंतप्रधान सलमान बिन हमद यांच्याशी दूरध्वनीवरून केली चर्चा

नवी दिल्ली, 1 फेब्रुवारी 2022 पंतप्रधान नरेंद्र मोदी यांनी आज बहारिनचे युवराज आणि पंतप्रधान सलमान बिन हमद यांच्याशी दूरध्वनीवरून चर्चा केली. युवराज सलमान यांनी भारताच्या प्रजासत्ताक दिनानिमित्त शुभेच्छा कळवल्या. भारत आणि बहारिन यांच्यामधील द्विपक्षीय संबंधाचा दोन्ही नेत्यांनी आढावा घेतला आणि हे संबंध राजकारण, व्यापार, गुंतवणूक, ऊर्जा, आरोग्य, सुरक्षा आणि जनतेमधील संबंध या सर्व स्तरांवर विकास पावत आहेत, याबद्दल समाधान व्यक्त केले. 2021-22 हे वर्ष दोन्ही देशांमधील परराष्ट्र संबंधांचे सुवर्ण महोत्सवी वर्ष आहे. पंतप्रधानांनी बहारिनमधील भारतीय समुदायाची कोविड महामारीच्या कालखंडात उत्कृष्टपणे काळजी घेतल्याबद्दल तसेच भारतीय समुदायाच्या सामाजिक आणि सांस्कृतिक गरजांची पूर्तता केल्याबद्दल बहारिनच्या नेतृत्वाचे आभार मानले. पंतप्रधान नरेंद्र मोदी यांनी महामहीम राजे हमद बिन इसा अल खलिफा यांना शुभेच्छा कळवल्या. तसेच महामहीम युवराज सलमान बिन हमद अल खलिफा यांना भारत भेटीचे आमंत्रण दिले.
जम्मू-काश्मीरचे मुख्यमंत्री मुफ्ती मोहम्मद सईद यांच्या निधनाबद्दल पंतप्रधानांनी शोक व्यक्त केला

जम्मू-काश्‍मीरचे मुख्यमंत्री मुफ्ती मोहम्मद सईद यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. मुफ्ती साहेबांच्या निधनामुळे देश आणि जम्मू-काश्मीरमध्ये कधीही भरुन न येणारी पोकळी निर्माण झाली आहे. सईद यांच्या आदर्श नेतृत्वाचा जम्मू-काश्मीर मधल्या लोकांच्या आयुष्यावर मोठा प्रभाव पडला आहे. मुफ्ती साहेबांच्या प्रदीर्घ राजकीय प्रवासात त्यांचे राजकीय जगतात अनेक चाहते झाले. आपल्या नेतृत्वाद्वारे त्यांनी जम्मू-काश्मीरच्या घावांवर मायेची फुंकर घातली. त्यांची उणीव आपल्या सर्वांना जाणवत राहील. त्यांचे कुटुंब आणि समर्थक यांच्या प्रती शोक संवेदना व्यक्त करत असल्याचे पंतप्रधानांनी आपल्या शोक संदेशात म्हटले आहे.
भारत आणि पोर्तुगाल :अंतराळ ते खोल समुद्र अशा व्यापक क्षेत्रात सहकार्य

पंतप्रधान नरेंद्र मोदी यांच्या लिस्बन भेटीत, भारत पोर्तुगाल अंतराळ युती निर्माण करण्याबाबत आणि संशोधन सहकार्य वाढवण्याबाबत सामंजस्य करारावर दोन्ही देशांनी स्वाक्षऱ्या केल्या.या करारामुळे विज्ञान आणि तंत्रज्ञान क्षेत्रात भारताच्या, पोर्तुगालबरोबर असलेल्या भागीदारीला प्रोत्साहन मिळणार आहे. अटलांटिक आंतरराष्ट्रीय संशोधन केंद्र उभारणीलाही यामुळे प्रोत्साहन मिळेल.हे केंद्र, ट्रान्स-अटलांटिक साठी संशोधन, नाविन्यपूर्ण कल्पना, आणि ज्ञानाचे तसेच आणि उत्तर-दक्षिण सहकार्याचे केंद्र म्हणून काम करेल. संशोधनासाठी आंतरराष्ट्रीय जाळे निर्माण केले जाईल. हवामान,अंतराळआणि सागरी संशोधनाला पोषक अशा वातावरणाची निर्मिती करून त्याला गती देण्याचे यामागचे उद्दिष्ट आहे. अंतराळ क्षेत्रात, अद्ययावत, लघु आणि सूक्ष्म उपग्रह विकसित करणे आणि त्यासंदर्भात सहकार्य अपेक्षित आहे.सागरी विज्ञान क्षेत्रातल्या प्रकल्पामुळे, अटलांटिक महासागराचा वातावरण आणि त्याच्याशी संबंधित बाबीचा, मोसमी पाऊसासह हवामानाशी असलेला संबंध अभ्यासणे सुलभ होईल.
पंतप्रधानांनी रोश हशाना निमित्त जगभरातील ज्यू बांधवांना दिल्या शुभेच्छा

नवी दिल्ली, 7 सप्टेंबर 2021 पंतप्रधान नरेंद्र मोदी यांनी इस्राइलचे पंतप्रधान नाफ्ताली बेनेट यांना तसेच इस्राइलचे नागरिक आणि जगभरातील ज्यू बांधवांना रोश हशाना निमित्त हार्दिक शुभेच्छा दिल्या आहेत. ट्विट संदेशात पंतप्रधान म्हणाले ; “जगभरात आज साजरा होत असलेल्या रोश हशानानिमित्त इस्राइलचे पंतप्रधान @naftalibennett, इस्राइल मधील नागरिक आणि जगभरातील ज्यू बांधवांना रोश हशाना निमित्त हार्दिक शुभेच्छा. @IsraeliPM“
शिक्षक दिनानिमित्त पंतप्रधानांनी शिक्षक वर्गाला दिल्या शुभेच्छा; डॉ. सर्वपल्ली राधाकृष्णन्‌ यांना वाहिली आदरांजली

पंतप्रधान नरेंद्र मोदी यांनी शिक्षक दिनानिमित्त देशातील सर्व शिक्षक वर्गाला शुभेच्छा दिल्या आहेत. डॉ. सर्वपल्ली राधाकृष्णन्‌यांनाही पंतप्रधानांनी आदरांजली वाहिली. “शिक्षक दिनानिमित्त शिक्षक वर्गाला शुभेच्छा आणि प्रणाम. महान विद्वान आणि शिक्षक डॉ. सर्वपल्ली राधाकृष्णन्‌ यांना आदरांजली”, असे पंतप्रधानांनी आपल्या संदेशात म्हटले आहे.
पंतप्रधानांतर्फे  चिश्ती यांच्या दर्ग्यावर चादर  अर्पण करण्यासाठी नक्वी यांच्याकडे  सुपूर्द

पंतप्रधान नरेंद्र मोदी यांनी आज अजमेर शरीफच्या ख्वाजा मोईनुद्दीन चिश्ती यांच्या दर्ग्यावर अर्पण करण्यासाठी अल्पसंख्याक व्यवहार मंत्री मुख्तार अब्बास नक्वी यांच्याकडे चादर सुपूर्द केली. वार्षिक उरुस निमित्त जगभरातील ख्वाजा मोईनुद्दीन चिश्ती यांच्या अनुयायांना देखील पंतप्रधानांनी शुभेच्छा दिल्या.
पुरुषांच्या फ्रीस्टाईल कुस्तीमध्ये 97 किलो वजनी गटात कांस्य पदक पटकावल्याबद्दल कुस्तीपटू दीपक नेहरा याला पंतप्रधानांनी दिल्या शुभेच्छा

बर्मिंगहॅम येथे सुरू असलेल्या राष्ट्रकुल क्रीडा स्पर्धा 2022 मध्ये पुरुषांच्या फ्रीस्टाईल कुस्तीमध्ये 97 किलो वजनी गटात कांस्य पदक पटकावल्याबद्दल कुस्तीपटू दीपक नेहरा याला पंतप्रधान नरेंद्र मोदी यांनी शुभेच्छा दिल्या आहेत. पंतप्रधानांनी ट्वीट केले आहे; "आणखी एक कुस्तीपटू, भारतासाठी आणखी एक गौरव! सीडब्लूजी22 मध्ये फ्रीस्टाईल कुस्ती प्रकारात दीपक नेहरा याने कांस्य पदक मिळवल्याबद्दल आनंद झाला आहे. दीपकने कमालीची जिद्द आणि समर्पित वृत्तीचे दर्शन घडवले आहे. त्याच्या भावी वाटचालीसाठी माझ्याकडून शुभेच्छा. #Cheer4India"